ຜູ້ນໍາຈີນແລະຍີ່ປຸ່ນໂອ້ລົມກັນ ເລື້ອງເກົາຫລີເໜືອ
ນາຍົກລັດຖະມຸນຕີຈີນແລະຍີ່ປຸ່ນ ພົບປະກັນທ່ີກຸງໂຕກຽວ ເພື່ອທໍາການ ໂອ້ລົມ ສົນທະນາກັນ ທ່ີຮວມທັງຄວາມເຄັ່ງຕຶງລະຫວ່າງສອງເກົາຫລີ.
ທ່ານເຫວິ້ນເຈຍບາວ ນາຍົກລັດຖະມຸນຕີຈີນ ແລະທ່ານ ຢູກິໂອ ຮາໂຕຢະມະ ນາຍົກລັດຖະມຸນຕີຍີ່ປຸ່ນ ພົບປະກັນຢູ່ທ່ີກຸງໂຕກຽວໃນວັນຈັນມື້ນີ້ ເພື່ອທຳການໂອ້ລົມສົນທະນາກັນເລື້ອງຄວາມເຄັ່ງຕຶງທ່ີພວມ ເພ່ີມຂຶ້ນລະຫວ່າງເກົາຫລີເໜືອແລະໃຕ້ນັ້ນ ທ່ານຮາໂຕຢະມະ ໄດ້ຮຽກຮ້ອງຕື່ມອີກໃຫ້ນາຍົກລັດຖະມຸນຕີຈີນສະໜັບສະໜຸນຄວາມພະຍາຍາມຕ່າງ ເພື່ອປະນາມຫລືຕຳໜິຕິຕຽນເກົາຫລີເໜືອທ່ີເຮັດໃຫ້ເຮືອລົບຂອງເກົາຫລີໃຕ້ລຳນຶ່ງຈົມນ້ຳນັ້ນ ເກົາຫລີໃຕ້ກ່າວວ່າ ຕົນຈະຮຽກຮ້ອງສະພາຄວາມໝັ້ນຄົງສະຫະປະຊາຊາດໃນສັບປະດານີ້ ໃຫ້ເອົາເລື້ອງ ການຈົມເຮືອລົບ Cheonan ຂອງຕົນໃນເດືອນມິນາຜ່ານມາຂຶ້ນມາໂອ້ລົມສົນທະນາກັນ ການສອບສວນ ສືບສວນຂອງເກົາຫລີໃຕ້ແລະຂອງນາໆຊາດຖິ້ມໂທດໃສ່ກຸງພຽງຢ້າງວ່າ ເປັນຜູ້ຍິງລະເບີດຕອກປີໂດໃສ່ເຮືອລົບ ລຳດັ່ງກ່າວ ຊຶ່ງໄດ້ເຮັດໃຫ້ພວກທະຫານເຮືອຂອງເກົາຫລີໃຕ້ 46 ຄົນເສຍຊີວິດໄປ ແຕ່ທາງຝ່າຍເກົາຫລີເໜືອ ປະຕິເສດວ່າ ຕົນບໍ່ມີສ່ວນຮັບຜິດຊອບໃດໆນັ້ນ ຫລັງຈາກການພົບປະຂັ້ນສຸດຍອດກັບປະທານາທິບໍດີ ຫລີມິອອງພັກ ແຫ່ງເກົາຫລີໃຕ້ ແລະທ່ານ ຮາໂຕຢະມະ ນາຍົກລັດຖະມຸນຕີຍີ່ປຸ່ນໃນວັນເສົາຜ່ານມານີ້ ທ່ານເຫວິ້ນເຈຍບາວ ກ່າວວ່າ ມີຄວາມຈຳເປັນຢ່າງຮີບດ່ວນ ເພື່ອຫລີກລ້ຽງບັນຫາຂັດແຍ່ງທ່ີຈະເກີດຂຶ້ນລະຫວ່າງສອງເກົາຫລີ ແຕ່ທ່ານບໍ່ໄດ້ຮ່ວມກັບທ່ານຮາໂຕຢະມ ະແລະທ່ານຫລີ ທ່ີຖິ້ມໂທດເຫດການດັ່ງກ່າວໃສ່ເກົາຫລີເໜືອນັ້ນ